作者:李白
標題:金陵三首
內容:晉家南渡日，此地舊長安。地即帝王宅，山為龍虎盤。金陵空壯觀，天塹淨波瀾。醉客回橈去，吳歌且自歡。地擁金陵勢，城回江水流。當時百萬戶，夾道起朱樓。亡國生春草，離宮沒古丘。空餘後湖月，波上對江州。六代興亡國，三杯為爾歌。苑方秦地少，山似洛陽多。古殿吳花草，深宮晉綺羅。並隨人事滅，東逝與滄波。